# Forord

Denne evaluering er udarbejdet i forbindelse med undertegnedes 10. semester, og udgør specialet samt afslutningen på to års samarbejde på kandidatuddannelsen Politik og Administration ved Institut for Statskundskab, Aalborg Universitet.

Specialet er udarbejdet i samarbejde med Jobcenter Brønderslev og Sund By, og havde det ikke været for den viden og indsigt som vores samarbejdspartnere har givet og tilladt os, havde denne evaluering ikke været mulig. Vi vil derfor gerne rette en stor tak til opdragsgivere Jobcenterchef Birgitte Brøsted Moselund og Leder af Forebyggelsesafdelingen, Sund By, Helle Rasmussen for at indgå samarbejde med os. Derudover vil vi gerne rette en stor tak til Thomas Krogh, der har stået til rådighed for os med sin ekspertise, besvaret diverse mails, og som har gjort arbejdsprocessen lettere for os. Tak til Britta Poulsen, der har været behjælpelig med diverse spørgsmål og kontakt til respondenter. Vi vil dertil gerne takke medarbejdere i Sund By og sagsbehandlere på Jobcenter Brønderslev for, at de har stillet deres tid og viden om indsatsklare borgere til rådighed for os. Samlet har dette udgjort en stor værdi for nærværende speciale.

Ligeledes vil vi gerne rette en stor tak til Thomas Bredgaard, der har vejledt os gennem perioden og hjulpet os til at blive kloge på et helt nyt område. Vi takker for dine kritiske spørgsmål, faglig sparring og inspiration til specialet.

Sidste men ikke mindst vil vi gerne sige tak til familie og venner for deres støtte og overbærenhed i denne periode – det har betydet alverden for os.

God læselyst,

Aalborg 2012

Ann-Kirstine Jørgensen Lise Suhr Pedersen